केरल में कोरोना के 13956 नए केस मिले, 567 जगहों पर 10% के पार पहुंची संक्रमण दर
केरल में रविवार को कोविड-19 के 13,956 नए मामले सामने आने के साथ राज्य में अब तक संक्रमित हुए लोगों की कुल संख्या बढ़कर 31.60 लाख पहुंच गई है।
तिरुवनंतपुरम: केरल में रविवार को कोविड-19 के 13,956 नए मामले सामने आने के साथ राज्य में अब तक संक्रमित हुए लोगों की कुल संख्या बढ़कर 31.60 लाख पहुंच गई है। राज्य की स्वास्थ्य मंत्री वीणा जॉर्ज ने उपरोक्त जानकारी देते हुए बताया कि शादी विवाह जैसे समारोहों की वजह से राज्य में संक्रमण के कई केंद्र बनने के संकेत मिले हैं, जहां संक्रमण दर (जांच किये गए नमूनों में संक्रमण की पुष्टि)10 प्रतिशत से अधिक है। जॉर्ज ने कहा कि जो लोग कार्यक्रम करना चाहते हैं उन्हें कोविड-19 नियमों और पाबंदियों का अनुपालन करते हुए ऐसा करना चाहिए। राज्य सरकार द्वारा जारी विज्ञप्ति के मुताबिक, राज्य में ऐसे 567 स्थान हैं जहां पर जांच किये गये नमूनों में संक्रमण की पुष्टि 10 प्रतिशत से अधिक लोगों में हुई। विज्ञप्ति के मुताबिक, गत 24 घंटे में 81 संक्रमितों की मौत हुई है जिन्हें मिलाकर राज्य में अबतक महामारी से 15,350 लोगों की जान जा चुकी है। वहीं, इस अवधि के दौरान 13,613 लोगों के संक्रमण मुक्त होने के साथ ठीक होने वाले मरीजों की कुल संख्या बढ़कर 30,20,052 हो गई है। विज्ञप्ति के मुताबिक, पिछले 24 घंटे के दौरान 1,30,553 नमूनों की जांच की गई जिनमें 10.69 प्रतिशत नमूनों में संक्रमण की पुष्टि हुई। राज्य में अबतक 2.53 करोड़ नमूनों की जांच की गई है। राज्य में सबसे अधिक प्रभावित मलाप्पुरम जिला है जहां 2271 नए मामले सामने आए हैं। इसके अलावा कोझिकोड में 1666, एर्णाकुलम में 1555, त्रिशूर में 1486,कोल्लम में 1026 और तिरुवनंतपुरम में 977 नए मामले हैं। विज्ञप्ति के मुताबिक, गत 24 घंटे के दौरान संक्रमित मिले मरीजों में 56 स्वास्थ्य कर्मी हैं। इस समय राज्य में 4,05,176 लोगों को निगरानी में रखा गया है जिनमें से 24,794 मरीज अस्पतालों में भर्ती हैं।